ORDE do 25 de abril de 2005 pola que se autoriza a supresión do ciclo formativo de grao superior de animación sociocultural ao Centro de Estudios Marcote de Vigo, e se lle autoriza o ciclo formativo de grao medio de caracterización.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 27/05/2005

Examinado o expediente presentado polo Centro de Estudios Marcote de Vigo, en que solicita a supresión do ciclo formativo de grao superior de animación sociocultural, e autorización para o ciclo formativo de grao medio de caracterización.
Tendo en conta que o expediente foi tramitado pola Delegación Provincial da Consellería de Educación e Ordenación Universitaria de Pontevedra, que o remite cos informes correspondentes.
Vistos a Lei 1/1990, do 3 de outubro (BOE do 4 de outubro), de ordenación xeral do sistema educativo; a Lei orgánica 10/2002, do 23 de decembro, de calidade da educación (BOE do 24 de decembro); o Real decreto 1537/2003, do 5 de decembro, polo que se establecen os requisitos mínimos dos centros que impartan ensinanzas escolares de réxime xeral (BOE do 10); o Real decreto 777/1998 (BOE do 8 de maio) polo que se desenvolven determinados aspectos da ordenación da formación profesional no ámbito do sistema educativo; a Orde do 21 de decembro de 1999 (DOG do 31 de xaneiro de 2000) pola que se regulan determinados aspectos relativos á autorización de centros privados exclusivos de formación profesional específica; o Decreto 296/1999 (DOG do 18 de novembro) polo que se desenvolven determinados aspectos dos currículos dos ciclos formativos de formación profesional específica na
Comunidade Autónoma de Galicia; o Decreto 133/1995, do 10 de maio (DOG do 22 de maio), sobre autorización de centros docentes privados para impartir ensinanzas de réxime xeral non universitarias e a Orde do 20 de setembro de 1995 (DOG do 15 de decembro) que o desenvolve.
Esta consellería, por proposta da Dirección Xeral de Centros e Ordenación Educativa,
DISPÓN:
Primeiro.-Suprimir o ciclo formativo de grao superior de animación sociocultural.
Segundo.-Autorizar o ciclo formativo de grao medio de caracterización, quedando a composición resultante segundo se especifica no anexo.
Terceiro.-Antes da posta en funcionamento das ensinanzas que se autorizan, a delegación provincial da Consellería de Educación e Ordenación Universitaria, despois do informe da Inspección Educativa, aprobará expresamente a relación de persoal que impartirá docencia no devandito centro, así como o equipamento adecuado.
Cuarto.-Queda o centro obrigado ao cumprimento da lexislación vixente e a solicitar a oportuna revisión cando teña que modificarse calquera dos datos que sinala esta orde.
Contra esta orde, que esgota a vía administrativa, os interesados poderán interpoñer recurso potestativo de reposición perante o conselleiro de Educación e Ordenación Universitaria, no prazo dun mes, a partir do día seguinte ao da súa publicación no Diario Oficial de Galicia, segundo o disposto nos artigos 116 e 117 da Lei 4/1999 (BOE do 14 de xaneiro), de modificación da Lei 30/1992, de réxime xurídico das administracións públicas e do procedemento administrativo común, ou ben directamente o recurso contencioso-administrativo, no prazo de dous meses, perante o Tribunal Superior de Xustiza de Galicia.
Santiago de Compostela, 25 de abril de 2005.
Celso Currás Fernández
Conselleiro de Educación e Ordenación
Universitaria
ANEXO
Provincia: Pontevedra.
Concello: Vigo.
Localidade: Cabral.
Enderezo: avda. da Ponte nº 82.
Código do centro: 36019116.
Denominación: Centro de Estudios Marcote.
Titular: Centro de Estudios Marcote, S.L.
Composición resultante:
Centro de educación secundaria:
4 unidades de bacharelato das modalidades de tecnoloxía e artes.
Centro de formación profesional específica:
Familia profesional de administración:
1 ciclo formativo de grao superior de administración e finanzas (2 unidades para 20 postos escolares/unidade).
Familia profesional de comunicación, imaxe e son:
1 ciclo formativo de grao medio de laboratorio de imaxe (1 unidade para 30 postos escolares).
1 ciclo formativo de grao superior de imaxe (2 unidades para 30 postos escolares/unidade).
1 ciclo formativo de grao superior de produción de audiovisuais, radio e espectáculos (2 unidades para 30 postos escolares/unidade).
1 ciclo formativo de grao superior de realización de audiovisuais e espectáculos (2 unidades para 30 postos escolares/unidade).
1 ciclo formativo de grao superior de son (2 unidades para 30 postos escolares/unidade).
Familia profesional de imaxe persoal:
1 ciclo formativo de grao medio de caracterización (2 unidades para 20 postos escolares/unidade).
Familia profesional de informática:
1 ciclo formativo de grao superior de administración de sistemas informáticos (2 unidades para 20 postos escolares/unidade).
Familia profesional de sanidade:
1 ciclo formativo de grao superior de dietética (2 unidades para 30 postos escolares/unidade).